text: Fredagen: Frederiksen, fællesråd, frivillig-fejring - og åbning af børneslot
  29 marts 2019 kl. 06.30
  
  
  Mette Frederiksen – formand for Socialdemokratiet og kandidat til statsministerposten ved det forestående valg – kommer fredag på besøg på Als.
  	Først besøger Mette Frederiksen virksomheden Linak sammen med 3Fs forbundsformand, Per Christensen, for at se på, hvordan man i fremtiden kan sikre arbejdspladser i alle dele af landet. Derefter går turen videre til virksomheden Rose Cykler i Broager, hvor hun vil se nærmere på de udfordringer, små virksomheder står overfor, når der skal ske et generationsskifte.
  	 
  Den nuværende statsminister, Lars Løkke Rasmussen (V), deltager fredag i Landdistrikternes Fællesråds årsmøde og generalforsamling, der holdes i Billund. Derudover taler også Dansk Folkepartis formand, Kristian Thulesen Dahl, og Det Radikale Venstres formand, Morten Østergaard.
  	 
  Fredag aften fejrer Haderslev Kommune sine frivillige ved årets ”Talent og Frivilligheds Award” Det sker ved et arrangement i Haderslev Idrætscenter, hvor alle, der det seneste år har vundet et mesterskab, vil blive fejret. I løbet af aftenen uddeles der syv priser. Talent og Frivilligheds Award er Haderslev Kommunes måde at takke de frivillige indenfor kultur, fritid og idræt for deres indsats.
  	 
  Ligeledes fredag aften åbner Legoland Castle Hotel, som dermed bliver Danmarks nyeste slot. Hotellet har 142 værelser, og det gennemgående tema er fuldstændig som et ægte Lego-slot. De første gæster ankommer klokken 19. Fra klokken 19.30 vil der være et stort åbningsshow med riddere på hest og karaktererne fra Legoland, der med hjælp fra tv-vært Thomas Skov skal forsøge at åbne slottet.
  To mænd blev standset på Glansager i Vollerup. De kørte med en trailer med en Jetski på. Både trailer og Jetski viste sig at være stjålet - og derudover blev føreren af bilen testet positiv for narkotika.
  	 
  Fredag i sidste uge blev en helt ny Nissan Qashqai stjålet i Vejen. I nat dukkede bilen op i Tønder. Den havde fået monteret stjålne, tyske nummerplader. Gerningsmændene er desværre stukket af, men en politihund fandt bilnøglen. Så nu er ejer og bil blevet genforenet.
  På Midtjyske Motorvej, fra Vejle mod Herning - mellem Tørring og rasteplads Hærvejen Nord, er der tidligt fredag morgen tabt en metalplade på midterstriben. Vejhjælp er på vej. I Haderslev er Gravene spærret i forbindelse med afprøvning af bymidtestrategi.
  	 
  Ellers er der intet nyt om trafikale problemer på hverken veje eller i den kollektive trafik.
  	 
  Du kan altid tjekke biltrafikken på trafikinfo.dk, busruter på Sydtrafik og Midttrafik og tog hos DSB og Arriva.
  Fredagens vejr bliver tørt og først på dagen stedvis skyet eller tåget. Der kommer en del sol, men i løbet af dagen bliver det stedvis mere skyet. Temperaturer op mellem 8 og 13 grader, køligst ved vestkysten og Vadehavet. Vinden bliver let til frisk vind fra sydvest, oplyser DMI.
   
  Tak, fordi du læste med.
  Med venlig hilsen
  Christian Kallenbach
  